C 402/9

Mnenje Svetovalnega odbora za omejevalna ravnanja in prevladujoče položaje s sestanka z dne 6. julija 2018 glede osnutka sklepa v zadevi AT.40099 – Google Android

Poročevalka: Češka

(2019/C 402/05)

1. Svetovalni odbor se strinja s Komisijo, da: (a) je prvi upoštevni proizvodni trg svetovni trg (razen Kitajske) za podeljevanje licenc za operacijske sisteme za pametne mobilne telefone, kot je opredeljeno v osnutku sklepa; (b) je drugi upoštevni proizvodni trg svetovni trg (razen Kitajske) za trgovine z aplikacijami za operacijski sistem Android, kot je opredeljeno v osnutku sklepa; (c) tretji upoštevni proizvodni trg (ali skupino trgov) sestavljajo nacionalni trgi za storitve splošnega iskanja, kot je opredeljeno v osnutku sklepa; (d) je četrti upoštevni proizvodni trg svetovni trg za mobilne spletne brskalnike, ki niso povezani s posebnim operacijskim sistemom, kot je opredeljeno v osnutku sklepa.

2. Svetovalni odbor se strinja s Komisijo, da je imel Google prevladujoč položaj na: (a) svetovnem trgu (razen Kitajske) za podeljevanje licenc za operacijske sisteme za pametne mobilne telefone od 1. januarja 2011; (b) svetovnem trgu (razen Kitajske) za trgovine z aplikacijami za operacijski sistem Android od 1. januarja 2011; (c) vsakem nacionalnem trgu za storitve splošnega iskanja v EGP od 1. januarja 2011.

3. Svetovalni odbor se strinja z analizo Komisije, da je lahko imela vezava lastniških mobilnih aplikacij družbe Google (tj. vezava aplikacije Google Search na trgovino Play Store in vezava brskalnika Google Chrome na trgovino Play Store in aplikacijo Google Search) protikonkurenčne učinke, in z ugotovitvijo Komisije, da ta vezava lastniških mobilnih aplikacij pomeni zlorabo prevladujočega položaja.

4. Svetovalni odbor se strinja s Komisijo, da družba Google ni dokazala, da je bila njena vezava lastniških mobilnih aplikacij uravnotežena ali izravnana s prednostmi v smislu učinkovitosti, ki koristijo tudi potrošniku.

5. Svetovalni odbor se strinja z analizo Komisije, da je ravnanje družbe Google, ki je kot pogoj za podelitev licenc za Play Store in Google Search zahtevala, da proizvajalci strojne opreme prevzamejo obveznosti glede preprečevanja razdrobljenosti v sporazumih o preprečevanju razdrobljenosti, lahko imelo protikonkurenčne učinke, in z ugotovitvijo Komisije, da to ravnanje pomeni zlorabo prevladujočega položaja.

6. Svetovalni odbor se strinja s Komisijo, da družba Google, ki je kot pogoj za podelitev licenc za Play Store in Google Search zahtevala, da proizvajalci strojne opreme prevzamejo obveznosti glede preprečevanja razdrobljenosti v sporazumih o preprečevanju razdrobljenosti, ni dokazala, da je bilo to ravnanje uravnoteženo ali izravnano s prednostmi v smislu učinkovitosti, ki koristijo tudi potrošniku.

7. Svetovalni odbor se strinja s Komisijo, da so bila plačila deleža prihodkov na podlagi portfelja, ki jih je družba Google odobrila proizvajalcem strojne opreme in operaterjem mobilnih omrežij, kot so bila opisana v osnutku sklepa, plačila za ekskluzivnost.

8. Svetovalni odbor se strinja z analizo Komisije, da je ravnanje družbe Google, ki je odobrila plačila deleža prihodkov na podlagi portfelja proizvajalcem strojne opreme in operaterjem mobilnih omrežij, pod pogojem, da na nobeni napravi znotraj dogovorjenega portfelja ni bila prednameščena konkurenčna storitev splošnega iskanja, lahko imelo protikonkurenčne učinke, in z ugotovitvijo Komisije, da to ravnanje pomeni zlorabo prevladujočega položaja.

9. Svetovalni odbor se strinja s Komisijo, da družba Google, ki je odobrila plačila deleža prihodkov na podlagi portfelja proizvajalcem strojne opreme in operaterjem mobilnih omrežij pod pogojem, da na nobeni napravi znotraj dogovorjenega portfelja ni bila prednameščena konkurenčna storitev splošnega iskanja, ni dokazala, da je bilo to ravnanje uravnoteženo ali izravnano s prednostmi v smislu učinkovitosti, ki koristijo tudi potrošniku.

10. Svetovalni odbor se strinja z oceno Komisije, da vsa zgoraj navedena ravnanja pomenijo enotno in trajajočo kršitev, kot je opisana v osnutku sklepa.

11. Svetovalni odbor se strinja z oceno Komisije glede trajanja kršitve, opisano v osnutku sklepa.

12. Svetovalni odbor se strinja s Komisijo, da je pristojna za uporabo člena 102 PDEU in člena 54 Sporazuma EGP v obravnavani zadevi.

13. Svetovalni odbor se strinja s Komisijo, da različne oblike ravnanja iz osnutka sklepa posamično in skupaj znatno vplivajo na trgovino med državami članicami in pogodbenicami EGP v smislu člena 102 PDEU in člena 54 Sporazuma EGP.